چھاپ خانٕچ سہولیت یاف سپدنس تام ٲس کٲشِر شٲعری عوامہٕ کِس اجتمٲعی ژیتہٕ ؤترِس منز محفوٗظ سپدِتھ اکہ پُیہ پٮ۪ٹھٕ بییس پُیہ تام واتان روزان، لُکہٕ شٲعری ہٕندۍ خٲلق چھِ اویدۍ آسان، یہ شٲعری ورتاونس دورانچھِ عام لوٗکھ اَتھ منز ژٹھ واٹھ کران روزان تہٕ ٲخرس چھے یہ اجتمٲعی زِہٮ۪نٕچ پٲداوار بنان، لُکہٕ شٲعری ہٕنز عمل چھے یِتھے پٲٹھۍ جٲری۔ کٲشرٮ۪و چھِ ہفتاکالہ پٮ۪ٹھٕ ٲنتہٕ رُسۍ غٲیلہٕ، وۅگتہٕ تہٕ دۅلابہٕ وُچھمٕتۍ ، ژینۍمٕتۍ تہٕ ژٲلۍ مٕتۍ، مثالے لوٗٹھ مار ،نار ،وۅباہ ، بُنِلۍ ، سٔہلاب ، دراگ تہٕ بٮ۪گٲرۍ۔یِمو غٲیلو کٔرۍ خبر کٍتیاہ تمدنی یادگار تباہ تہٕ نابوٗد ،بے شُمار شعرٕ سرمایہ گو یِمو سٍتۍ ضایہ، ہناہ گو تِمن خواندٕ لوٗکن ہٕنزِ کنجوٗسی تہٕ لاپروٲہی کِنۍ تہ از دس،یِمو یہ شعر سرمایہٕ پنہٕ نے یوت خٲطرٕ نقل کٔرِتھ یانقٕل کرناوٕنٲوِتھ غِلافن تہٕ سوزارٮ۪ن منز قٲد کٔرِتھ تھوو تہٕ بییس تام دیُت ہس نہٕ واتہٕ نے! تِہندٮ۪و شُرٮ۪و مُرٮ۪و تہٕ زُرٮ۪و موزُس نہٕ تہٕ گوضایہ۔ تعلیم ٲس نہٕ عام ، ناخواندٕ اجہلٮ۪ن ہے کاغذ بودراہ، بیاضاہ ، بُرزٕ تِلۍماہ اَتھ لجایہ، بے قدری ہُند اوس یہ حال زِیِم مۅلٕلۍ تہٕ رچھِن لایق چیز ٲسۍ ناسِتہ پھُٹجہ وٹہٕ نَس لاگان ، باضے ٲسۍ یِم چیز عوامچہ لا عٔلمی سبہٕ سٔدرٕ کٲنز پاوٮ۪ن تہٕ آبہٕ نٹٮ۪ن ہٕندِس پٮ۪ژرٕس لٔگِتھ ژَن بنان[1] یہ چھِ اکھ المناک صورتِ حال۔تاہم یہ کینژھاہ اَمہ ورزٕ واوٕ نِش بچوو ،سُہ بچوو تِمن بے شُمار شوقہٕ والٮ۪ن کٲشرٮ۪ن ہٕندسٍتۍ ،یِمو منز اکثریت ناخواندٕ ٲس ، تہٕ یِمو کٲشرٮ۪ن شٲعرن ہُند کلام یاداشت کٮ۪ن تہہ خانن منز ر وچھ تہٕ نوٮ۪ن نوٮ۪ن پُین تام واتنوو۔ بے شُمار شوقل موسیقار ، نقل نویس ،صاحبِ ذوق ذٲلدار ،رٔئیس ،مولوی صاحبان تہٕ مُبلغ حضرات تہ چھِ کٲشِر شٲعری ہٕندۍ ژُکۍ دَریِمو پنہٕ نِس پنہٕ نِس مزازس ویہ وُنۍ شٲعری نقٕل کٔر،یاد کٔر یا مسودن منزمحفوٗظ کٔر۔ اماپوز اَتھ سٲرۍسٕے کامہ منز چھُ یِمن لوٗکن محض پننہ دلچسپی ہُندخیال روٗدمُت ، چھل تہٕ چھٲنۍ دِنُک اوس نہٕ زمانٕے ،زگ تہٕ پرون ژارنُک اوس نہٕ خیالٕے ، اوے چھُ خبر کٍتہ ہن شٲعرن ہُند کلام لُکہٕ شٲعری سٍتۍ رل گٔژِھتھ روومُت، کلامٕچ چھنہٕ کتھٕے ، اَسہ چھِ شٲعر تام رٲوۍمٕتۍ ، شٲعر راونہٕ سٍتۍ چھِ ادبی توٲریخٕکۍ زیٹھۍ دورتاں نظرو ژھایہ روٗزِتھ۔اماپوز ادبی تحقیق چھُ اکھ گنڈُل عمل، تچھِ تچھِ کرنہٕ سٍتۍ ،ژھونڈ ژھٲر دِنہٕ سٍتۍ تہٕ تلاشچہ نوِوتہٕ بَدِ کڈنہٕ سٍتۍ چھَ نہ صِرف نوِ کتھٕ برونہہ کُن یوان بلکہ رٲوۍمٕتۍ گۅنماتھ تام چھِ بازیاف سپدان،ادبی تحقیقہٕ تلہٕ کڈنہٕ آمُت کانہہ نتیجہٕ ہیکہ نہٕ حتمی ٲسِتھ اماپوز کتھِ منزچھِ کتَھ نیران، ہرگاہ سٲنۍ بُزرگ تحقیق کار گوش دِتھ تہٕ نیپھ ہٮ۪تھ بیٹھۍ مٕتۍ آسہٕ ہن ، شاید واتہ ہے نہٕ وہاب پرِیُن، اسد پرِیُن تہٕ مولوی صدیق اللہ سُند سٲلِم کلام نہ اَسہ تاں تہٕ یِنہٕ واجہٕ نٮ۪ن پُیَن تاں، ساڑِ ترییہ ہتہ وُہری نہ صحی مگر حبہ خوتونہ ہُندکُلیات کتہ وسہ ہے اسمانہٕ ،مہجورن ،رسول میرن مقبول کرالہٕ وٲرۍ سُند ،پرمانندن تہٕ کرشنہٕ جورازدانَن کلام تہ مالگہ ہے واوٕ گلٮ۪ن[2]۔ بُزرگ تہٕ جوان ،پرٲنۍ کیو نٔوۍ، سٲنۍ محقق چھِ دَنہٕ پنہٕ پتھکُن بچے مٕتِس شعرٕ سرمایس بدِکڈٔتھ محفوٗظ کرنہٕ چہ عملہ سٍتۍ آورٕۍہرگاہ یہ عمل تھا مہ گژھِ ، ہا یہ لد پِٹارن ، تومبۍلۅنگہٕ نٮ۪ن ، چمرٕغلافن تہٕ صندوقن منز سڑن والٮ۪ن کاغذن ہُند نیال نوم تہ میلہ نہٕ۔وُنہ چھُ موقہٕ زِ سرین، گامن گُٹھن تہٕ کنجن منز دِمو ژھٲر ، بناں چھُ پوت ژھارِ مالَبو کینہہ نتہٕ کینہہ مۅلُل تہ ۔بہرحال معتبر تحقیق کارن ہٕندِس فہرستس منزچھُ ناجی منور سُند ناو نُمایاں، میر عبداللہ بیہقی سٕندِ کُلیاتہٕ پتہٕ چھُ نٲجی منور ، مقبول امرتسرۍ سُند کلام بازر تراوان۔